স্মৃতিই সেরা! ঘোষণা করল আইসিসি

ওয়েব ডেস্ক: আইসিসি (ICC) বর্ষসেরা ক্রিকেটার, ২০২৪-এর একাধিক খেতাব এসেছে ভারতের ঝুলিতে। পুরুষদের ক্রিকেটে টি-২০ ফরম্যাটে এই শিরোপা পেয়েছেন অর্শদীপ সিং (Arshdeep Singh), টেস্ট ফরম্যাটে পেয়েছেন জসপ্রীত বুমরা (Jasprit Bumrah)। আর এবার মহিলাদের একদিনের ক্রিকেটে ২০২৪ সালের বর্ষসেরা ক্রিকেটার (ICC Women’s Cricketer of the Year 2024) হলেন স্মৃতি মন্ধানা (Smriti Mandhana)। সোমবার তাঁর নাম ঘোষণা করে আন্তর্জাতিক ক্রিকেট কাউন্সিল। এই নিয়ে তৃতীয়বার এই খেতাব জয় করলেন স্মৃতি।

২০২৪ সালটা স্মৃতি মন্ধানার জন্য বেশ ভালোই কেটেছে। বিশেষ করে একদিনের ক্রিকেটে তিনি বিগত বছরে দুর্দান্ত পারফরম্যান্স করেছেন। ১৩ ইনিংসে স্মৃতির ব্যাট থেকে মোট ৭৪৭ রান এসেছে। গত বছর সমস্ত মহিলা ব্যাটারদের মধ্যে একদিনের ক্রিকেটে তিনি সর্বোচ্চ রান করেছেন। তালিকায় স্মৃতির পরে রয়েছেন লরা উলভার্ট (৬৯৭ রান), ট্যামি বিউমন্ট (৫৫৪ রান) এবং হ্যালি ম্যাথিউস (৫৫৪ রান)।

আরও পড়ুন: আইসিসি-র বর্ষসেরা টেস্ট ক্রিকেটার জসপ্রীত বুমরা

তবে এই প্রথম নয়, এর আগেও একাধিকবার আইসিসি-র বর্ষসেরা ক্রিকেটারের খেতাব জয় করেছেন স্মৃতি মন্ধানা। ২০২৪-এর আগে ২০২১ সালেও আইসিসি-র বিচারে ‘ক্রিকেটার অফ দ্য ইয়ার’ নির্বাচিত হয়েছেন তিনি। তারও আগে ২০১৮ সালে মহিলাদের একদিনের ক্রিকেটে আইসিসি বর্ষসেরা ক্রিকেটার হয়েছিলেন তিনি।

প্রসঙ্গত, এখনও পর্যন্ত আন্তর্জাতিক ক্রিকেটে স্মৃতি মন্ধানা ভারতীয় দলের হয়ে ৭ টেস্ট ম্যাচে একজোড়া শতরান এবং ৫৭.১৮ ব্যাটিং গড় সহ ৬২৯ রান করেছেন। পাশাপাশি, তিনি ৯৭ একদিনের ম্যাচে ১০টি শতরান এবং ৪৬.২৫ ব্যাটিং গড় সহ ৪,২০৯ রান করেছেন। এদিকে টি-২০ ফরম্যাটে স্মৃতি ১৪৭ ম্যাচে ২৯.৩৮ ব্যাটিং গড়ে ৩,৭৬১ রান করেছেন।